Իբրահիմ Քալըն

**Իբրահիմ Քալըն** (, ), թուրք գիտնական, պետական գործիչ և դիվանագետ։ 2014 թվականի դեկտեմբերի 11-ից նշանակվել է Թուրքիայի Հանրապետության նախագահի պաշտոնական ներկայացուցիչ: 2018 թվականից կատարում է նաև նախագահի անվտանգության և արտաքին քաղաքականության կոմիտեի տեղակալի և նախագահի գլխավոր խորհրդականի տեղակալի գործառույթները: 2023 թվականի հունիսի 5-ից Թուրքիայի անվտանգության ծառայության ղեկավարն է:

## Կենսագրություն
### Ակադեմիական գործունեություն
Քալընը ծնվել է 1971 թվականին Ստամբուլում, ծագումով Էրզրումից է։ 1992 թվականին ավարտել է Ստամբուլի համալսարանի գրական ֆակուլտետի պատմական բաժինը։ Ստացել է մագիստրոսի կոչում Մալայզիայում: Դոկտորական թեզ է պաշտպանել Ջորջ Վաշինգտոնի համալսարանում հումանիտար գիտությունների և համեմատական փիլիսոփայության բնագավառում՝ պաշտպանելով թեզ Մոլլա Սադրի գոյության և գիտելիքի փիլիսոփայության վերաբերյալ (2002)։  Զբաղվել է Թուրքիայի Կրոնական հիմնադրամի իսլամական հետազոտությունների կենտրոնի հետազոտություններով։ Դասախոսել է իսլամական մտքի և իսլամի և Արևմուտքի հարաբերությունների մասին Սուրբ Խաչի քոլեջում, Ջորջթաունի և Բիլքենթի համալսարաններում։ Նա իրականացրել է ակադեմիական հետազոտություններ փիլիսոփայության, իսլամական մտքի և իսլամական փիլիսոփայության վերաբերյալ: Դոկտորանտուրայում սովորելու ընթացքում նա ուսումնասիրել է «Մուլլա Սադրի գիտելիքների տեսությունը և հակասուբյեկտիվիստական իմացաբանության հնարավորությունը»։ Թարգմանել է ճապոնացի հետազոտող Տոսիհիկո Իձուցուի «Գոյության միտքը իսլամում» գիրքը։ Նա նաև թարգմանել է Հալիլ Ինալջըքի «Ստամբուլ. իսլամի քաղաք» վերնագրով հոդվածը։

2005-2009 թվականներին եղել է քաղաքական, տնտեսական և սոցիալական հետազոտությունների հիմնադրամի հիմնադիր նախագահը։ 2007 թվականին լույս է տեսել նրա «Իսլամը և Արևմուտքը» գիրքը։  Այս ուսումնասիրության համար նա արժանացել է «Թուրքիայի գրողների միության» մտքի մրցանակին։ Նպաստել է հանրագիտարանային աշխատանքներին, ինչպիսիք են Macmillan Encyclopedia of Philosophy-ը, Encyclopedia of Religion-ը և Oxford Dictionary of Islam-ը։ Հեղինակ է այնպիսի աշխատությունների, ինչպիսիք են՝ «Բանականություն և առաքինություն» (2014), «Գոյություն և հասկացողություն» (2015) և «Ես, մյուսը և ոչ միայն. Ներածություն իսլամի և Արևմուտքի հարաբերությունների պատմությանը» (2016)։

2011 թվականին նշանակվել է Ահմեթ Յասավիի համալսարանի հոգաբարձուների խորհրդի անդամ: 2019 թվականից իբն Խալդունի համալսարանում դասախոսություններ է կարդում իսլամական փիլիսոփայության ասպիրանտների համար։ 2020 թվականի մայիսի 29-ին Քալընը պրոֆեսորի կոչում է ստացել։

## Պետական գործունեություն
2009 թվականին նշանակվել է վարչապետի արտաքին քաղաքականության գծով գլխավոր խորհրդականի պաշտոնում: Դարձել է վարչապետի հանրային դիվանագիտության համակարգող կենտրոնի առաջին համակարգողը, որը ստեղծվել է 2010 թվականի հունվարին: 2012 թվականին նշանակվել է վարչապետի խորհրդականի տեղակալ: Երբ Ռեջեփ Թայիփ Էրդողանը դարձել է նախագահ, նա նշանակվել է նախագահի գլխավոր քարտուղարի տեղակալ։  2014 թվականին նշանակվել է «նախագահի մամուլի քարտուղար»՝ ստանալով «դեսպանի»  կոչում Ռեջեփ Թայիփ Էրդողանից։ 2018 թվականից կատարել է նաև նախագահի անվտանգության և արտաքին քաղաքականության խորհրդի փոխնախագահի և նախագահին կից գլխավոր խորհրդականի պարտականությունները։ 2023 թվականին նշանակվել է Թուրքիայի Ազգային հետախուզության ղեկավար։

### Անձնական կյանք
Ամուսնացած է, ունի երկու երեխա։ Բացի ակադեմիայում և կառավարությունում աշխատելուց, Իբրահիմ Քալընը մեծ հետաքրքրություն է ցուցաբերում արվեստի, հատկապես ժողովրդական երաժշտության նկատմամբ։

## Աշխատանքներ
### Հեղինակային աշխատանքներ
* *Իսլամը և Արևմուտքը*
* *Գոյություն և հասկացողություն. Մոլլա Սադրի գիտելիքների երևակայությունը*
* *Բանականություն և առաքինություն. Թուրքիայի սոցիալական երևակայությունը*
* *Ես, մյուսը և ոչ միայն. Ներածություն իսլամի և Արևմուտքի հարաբերությունների պատմության մասին*
* *Թուրքիան մանրամասն*
* *Իսլամաֆոբիա. բազմակարծության խնդիրը 21-րդ դարում*
* *Բարբարոսական ժամանակակից քաղաքակրթություն*

### Թարգմանություններ
* *Մուրշիդի նամակները*

## Պարգևներ
* «Վաստակի համար» III աստիճանի շքանշան (2020 թվականի օգոստոսի 22, Ուկրաինա), *Ուկրաինայի միջազգային հեղինակության ամրապնդման, միջպետական համագործակցության զարգացման գործում ներդրած անձնական ծանրակշիռ ավանդի, բեղմնավոր հասարակական գործունեության համար*։

## Ծանոթագրություններ

Կատեգորիա:21-րդ դարի թուրք քաղաքական գործիչներ
Կատեգորիա:21-րդ դարի պատմաբաններ
Կատեգորիա:Իսլամական փիլիսոփայություն
Կատեգորիա:Ջորջթաունի համալսարանի շրջանավարտներ
Կատեգորիա:Ստամբուլի համալսարանի շրջանավարտներ